2.7.

Üzemi feltételek Egyéb rendelkezés hiányában az alábbi üzemi feltételek alkalmazandók jelen melléklet egészében. 2.7.1. Élettartam A hidrogéntartályok élettartamát a gyártó adja meg, és az a különböző alkalmazási formáktól függően változik, azonban nem haladhatja meg a 20 évet. 2.7.2. Üzemi nyomás A gépjármű gyártója határozza meg a hidrogén-alkatrészek és a hidrogénrendszer névleges üzemi nyomását (nyomásait). Az első nyomásszabályozó után elhelyezkedő alkatrészek esetében a megengedett legnagyobb üzemi nyomást (MAWP) is meg kell határozni. Az MAWP-érték(ek)nek meg kell egyezniük az 1. rész 1.8. pontjában meghatározott, túlnyomás elleni védelmi nyomásszinttel, vagy meg kell azt haladniuk. 2.7.3. Külső felületek A hidrogén-alkatrészek külső felületeit – azok beépített állapotában – érő hatásokat az alábbiakkal kapcsolatban kell figyelembe venni: a) víz, akár időszakos bemerülés vagy felfreccsenés következtében; b) só, az óceán közelében vagy sózott utakon közlekedő jármű esetében; c) a napsugárból eredő ultraibolya sugárzás és hősugárzás; d) kavics felverődése; e) oldószerek, savak és lúgok, műtrágyák; f) autóban használt folyadékok, beleértve a benzint, hidraulikafolyadékokat, akkumulátorfolyadékokat, glikolt és olajokat. g) kipufogógázok. 2.7.4. A gáz összetétele A vizsgálatokhoz használt sűrített hidrogéngáznak tisztaság tekintetében meg kell felelnie az ISO/TS 14687-2 szabványban meghatározott „A” osztály, 1. típusnak, vagy meg kell haladnia azt. 2.7.5. Hőmérsékletek 2.7.5.1. Anyaghőmérsékletek A hidrogén-alkatrészekben használt anyagok normál üzemi hőmérséklettartománya – 40 °C-tól + 85 °C-ig terjed, kivéve, ha: a) a gépjármű gyártója – 40 °C-nál alacsonyabb hőmérsékletet határoz meg; b) a hidrogén-alkatrészek vagy a belsőégésű motor motorterében, vagy a belső égésű motor üzemi hőmérsékletének (amely hőmérséklettartománya – 40 °C-tól + 120 °C-ig terjedhet) közvetlenül kitéve helyezkednek el. 2.7.5.2. Gázhőmérsékletek Az átlagos gázhőmérséklet normál körülmények között – beleértve a feltöltést és a kiürítést is – 40 °C-tól + 85 °C-ig terjed, kivéve, ha a gépjármű gyártója – 40 °C-nál alacsonyabb hőmérsékletet határoz meg. 2.7.6. Töltési ciklusok Ez a pont csak a 0. osztályba sorolt, hidrogén-alkatrészekre alkalmazandó. 2.7.6.1. Általános előírások A hidrogén-alkatrészek töltési ciklusainak száma 5 000 ciklus, kivéve a 2.7.6.2. és 2.7.6.3. pontban engedélyezett eseteket. 2.7.6.2. Töltési ciklusok száma, ha be van építve használat-ellenőrzési és -irányítási rendszer Feltéve, hogy a hidrogénrendszer részeként be van építve használat-ellenőrzési és -irányítási rendszer, a hidrogén-alkatrészek töltési ciklusainak számát a gépjármű gyártója határozza meg, és az lehet 5 000 ciklusnál kevesebb, de nem lehet kevesebb 1 000 ciklusnál, és a különböző alkalmazásoknak megfelelően változhat a jármű tervezett élettartam-kilométerteljesítménye alapján és a maximális tüzelőanyag-kapacitás függvényében. A használat-ellenőrzési és -irányítási rendszer megakadályozza a jármű további használatát a töltési ciklusok egy adott számának meghaladásakor, amíg az adott értéket meghaladó, hidrogén-alkatrészt nem cserélik le új alkatrészekre. A használat-ellenőrzési és -irányítási rendszer biztonsági tervét a VI. melléklettel összhangban kell jóváhagyni. 2.7.6.3. A töltési ciklusok csökkentett száma A gépjármű gyártója meghatározhat csökkentett számú töltési ciklust a hidrogén-alkatrészek számára, amelyet az alábbi képlet segítségével lehet kiszámítani: A töltési ciklusok száma 20 éves élettartam alapján: 5 000 Tervezett élettartam: x év; x ≥ 1 A töltési ciklusok csökkentett száma: 1 000 + 200*x A hidrogén-alkatrészeket le kell cserélni mielőtt túllépnék a meghatározott élettartamot. 2.7.7. Munkaciklusok 2.7.7.1. Általános előírások A hidrogén-alkatrészek munkaciklusainak száma 50 000 ciklus, kivéve a 2.7.7.2. és 2.7.7.3. pontban engedélyezett eseteket. 2.7.7.2. Munkaciklusok száma, ha be van építve használat-ellenőrzési és -irányítási rendszer Feltéve, hogy a hidrogénrendszer részeként be van építve használat-ellenőrzési és -irányítási rendszer, a hidrogénüzemű alkatrészek munkaciklusainak számát a gépjármű gyártója lecsökkentheti kevesebb, mint 50 000 ciklusra, de nem kevesebb, mint 10 000 ciklusra, az alkatrész tervezett élettartama alapján. A használat-ellenőrzési és -irányítási rendszer megakadályozza a jármű további használatát a munkaciklusok egy adott számának meghaladásakor, amíg az adott értéket meghaladó, hidrogénüzemű alkatrészt nem cserélik le új alkatrészekre. A használat-ellenőrzési és -irányítási rendszer biztonsági tervét a VI. melléklettel összhangban kell jóváhagyni. 2.7.7.3. A munkaciklusok csökkentett száma A gépjármű gyártója meghatározhat csökkentett számú munkaciklust az egyes hidrogén-alkatrészek számára, amelyet az alábbi képlet segítségével lehet kiszámítani: A munkaciklusok száma 20 éves élettartam alapján: 50 000 Tervezett élettartam: x év; x ≥ 1 A munkaciklusok csökkentett száma: 10 000 + 2 000*x A hidrogén-alkatrészeket le kell cserélni, mielőtt túllépnék a meghatározott élettartamot.